”አቶ ስብሃትና ጓደኞቻቸው በመረጡት የተሳሳተ መንገድ ራሳቸውን ለውርደት ዳርገዋል‘  – አቶ ቀጄላ መርዳሳ  የኦሮሞ ነፃነት ግንባር የህዝብ ግንኙነት ኃላፊ
 እስማኤል
አረቦ አዲስ አበባ፦ ለበርካታ ዓመታት በሀገሪቱ ሁለንተናዊ እንቅስቃሴ ላይ ግዙፍ ተጽዕኖ የነበራቸው የህውሓት ቡድን አባላት በመረጡት የተሳሳተ መንገድ ራሳቸውን ለውርደት መዳረጋቸውን የኦሮሞ ነፃነት ግንባር የህዝብ ግንኙነት ኃላፊ አቶ ቀጄላ መርዳሳ አስታወቁ። አቶ ቀጄላ መርዳሳ በተለይ ለአዲስ ዘመን ጋዜጣ እንደገለጹት፣ የህውሓት ቡድን በህዝብ አመጽ መቀሌ ከገባ ጀምሮ ሰላማዊ አማራጮችን ከመጠቀም ይልቅ ህዝብን ከህዝብ የሚያጋጩ ትርክቶችን በማሰራጨትና ሁከቶችን በመቀስቀስ ሀገሪቱን ሲያተራምስ ቆይቷል። ቡድኑ በሰላማዊ ፖለቲካ ለማራመድ ወይም ተግባብቶ ሀገሪቱን ለማሻገር ፍላጎት ስላልነበረው በየጊዜው    ትንኮሳዎችን ሲያደርግ ቆይቶ በመጨረሻም በመከላከያ ሠራዊት ላይ በፈጸመው አሳፋሪ ተግባር መንግሥት ወደ ህግ ማስከበር ተግባር መግባቱን የጠቆሙት የህዝብ ግንኙነት ኃላፊው፣ የመከላከያ ኃይሉ በህዝብ በመታገዝ ባደረገው የህግ ማስከበር ዘመቻ በኢትዮጵያ ላይ በሁለንተናዊ መልኩ ተጽዕኖ የነበረው ኃይል ላይመለስ መሰናበቱን አስታውቀዋል። አንዳንዶች ህውሓት የገንዘብ አቅምና የፖለቲካ የበላይነት አለው ብለው በድሮ ጉልበቱ ፤በድሮ ኃይሉ በመተማመን ጦርነቱን በበላይነት አሸንፎ ሀገሪቱን ዳግም ይቆጣጠራል የሚል እምነት ነበራቸው ያሉት አቶ ቀጄላ፣ በአጭር ጊዜ ውስጥ በተደረገው ቅንጅታዊ ሥራ ቡድኑ ተሸንፎ አባላቱም ባልተጠበቀ መልኩ እጃቸውን ለመንግሥት ለመስጠት መገደዳቸውን ጠቁመዋል።በቡድኑ ላይ የደረሰው ውርደት ኃይልና ጉልበትን ተማምኖ ሀገርን ለዘላለም መግዛት እንደማይቻል ተጨባጭ ማስተማሪያ እንደሚሆኑ ያመለከቱት አቶ ቀጄላ ፣ ምንም ኃያል ነን ቢሉ በአንድ ታሪካዊ ወቅት ላይ ሁሉም ነገር እንደሚያበቃና ሁሉም ነገር እንደሚንኮታኮት የሚያሳይ ታሪካዊ ክስተት ነው ብለዋል። ‹‹በምቾት መኖር ሲችሉ ፤በይቅርታ ታልፋችሁ የለውጡ አካል ሁኑ ሲባሉ፤ በሰላም ሀገሪቱን እናሸጋግራት የሚል ጥሪ ሲቀርብላቸው አሻፈረኝ በማለታቸው በገዛ እጃቸው ውርደት ተከናንበዋል›› ያሉት አቶ ቀጄላ፣ የህውሓት ቡድን አባላት በተሳሳተ የሂሳብ ስሌት ውስጥ ገብተው የወታደራዊ ኃይልና የፖለቲካ የበላይነት አለን ከሚል የተሳሳተ መነሻ እራሳቸውን አዘቅት ውስጥ መክተታቸውን አስታውቀዋል። ‹‹በስተርጅና እንደዚህ ዓይነት ውርደት ውስጥ መግባት ቅሌት ነው። ስብሃት ነጋና ጓደኞቻቸው በመረጡት መንገድ እራሳቸውን አዋርደዋል። ዕድሜያቸውንም አሳጥረዋል ብለዋል። አምባገነኖች እስከሚወድቁ ድረስ የማይደፈሩ እና ጠንካሮች እንደሆኑ የማውራት ባህሪ አላቸው ያሉት አቶ ቀጄላ፣ በሞት አፋፍም ላይ ሆነው አፋቸው አያርፍም ብለዋል። በቁጥጥር ስር ሲውሉ ግን ከሰውነት ተራ ወጥተው እንደሚታዩ ከጋዳፊ፤ ከሳዳም ሁሴንና ከአቶ ስብሃት ነጋና ከግበረአበሮቻቸው ውድቀት መረዳት እንደሚቻል አመልክተዋል። የህዝብ ግንኙነት ኃላፊው እንደገለጹትም ፣ የህውሓት ቡድን ባለፉት 27 ዓመታት በህዝብ ላይ ያደረሰው በደል ከፍተኛ ነው። በኦሮሞ ህዝብ ላይ ያደረሰው ግፍ ከ27 ዓመታት ባላይ የሚሻገር ነው። በደርግ ጊዜም የኦሮሞ ትግል መስመር እንዳይዝና ብሎም እንዲዳከም በርካታ ሴራዎችን ይኸው ቡድን ሲሠራ ቆይቷል። ባለፉት 27 ዓመታት በስልጣን ላይ በነበሩበት ወቅትም የኦሮሞ መሪዎችን በመግደል፤ በማሰር፤ በማንገላታት፤ በመሰውርና እንዲሰደዱ በማድረግ በኦሮሞ ህዝብ ላይ ግፍና በደል ሲፈጽሙ መኖራቸውን አስታውቀዋል። የህውሓት ቡድን መወገድ ለኢትዮጵያ ብቻ ሳይሆን ለአፍሪካ ቀንድም ሰላም የሚያመጣ ነው። አንዳንድ ድርጅቶች በኦሮሞ ህዝብ ላይ የደረሰውን በደልና ግፍ ረስተው ወይም ችላ ብለው አሊያም በጊዜያዊ ጥቅም ተታለው ቡድኑን ሲደግፉ እንደነበር ጠቁመዋል። ሥራቸው ከፍተኛ ትዝብትና ኪሳራ ውስጥ እንደከተታቸውም አመልክተዋል።